Muškarac je automatskom puškom, noćas oko 2:45 pucao ispred kafića u centru Niša i ranio radnika obezbeđenja, jednog građanina koji se tu našao i policajca koji je tada teže povređen, kažu u policiji, a pucnjavi je prethodio sukob u kafiću.

Osumnjičeni 32-godišnji I. P. i dvojica mladića koji su bili u društvu sa njim, posvađali su se sa radnicima obezbeđenja, navode u policiji, te su udaljeni iz kafića koji se nalazi na Trgu kralja Milana. Nakon svađe sa obezbeđenjem otišao po pušku i pucao na nekoliko ljudi; foto: N. M.

Muškarac se ubrzo nakon toga vratio sa automatskom puškom, dodaju, kojom je više puta pucao u pravcu 30-godišnjeg radnika obezbeđenja koji je stajao ispred kafića.

Osim radnika obezbeđenja, lakše je ranjen još jedan muškarac (37) koji se zatekao ispred kafića, a u društvu osumnjičenog bila su i dvojica muškaraca koji su prethodno sa njim udaljeni iz ugostiteljskog objekta u centru Niša - kažu u policiji.

Policajci koji su bili u redovnoj patroli u blizini Trga kralja Milana odmah su intervenisali, pojašnjavaju u policiji, ali je I. P. pucao i na policajce. Ranio je 31-godišnjeg službenika M. M. koji je pokušao da ga razoruža bez upotrebe oružja, dodaju, tako što je skočio na osumnjičenog. Policajac ranjen, jer je bez oružja skočio na muškarca koji je pucao; foto: čitalac

Prilikom intervencije lakše su povređana još dvojica policajaca. Policijski službenici su potom odgovorili na napad I. P. i ranili ga u predelu desne noge, nakon čega su ga razoružali i sprečili tragičnije posledice - navode u policiji.

Njemu je po nalogu Višeg javnog tužilaštva određeno zadržavanje do 48 sati, dodaju, zbog sumnje da je izvršio krivična dela teško ubistvo u pokušaju i nedozvoljena proizvodnja, držanje, nošenje i promet oružja i eksplozivnih materija. Uz krivičnu prijavu biće priveden nadležnom tužiocu.

Dvojica muškaraca koji su bili sa njim u društvu su u bekstvu i policija intenzivno traga za njima.